b'\n_START_ARTICLE_\nTulip\xc3\xa4\xc3\xa4hippi\xc3\xa4inen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 9\xe2\x80\x9310 cm ja paino 5\xe2\x80\x937 g. Ulkon\xc3\xa4\xc3\xb6lt\xc3\xa4\xc3\xa4n ja kooltaan muistuttaa hippi\xc3\xa4ist\xc3\xa4. Eroina ovat selke\xc3\xa4 valkoinen silm\xc3\xa4kulmajuova ja musta silm\xc3\xa4juova sek\xc3\xa4 kaulan ruskehtava laikku. Koiraan p\xc3\xa4\xc3\xa4laki on kirkkaan oranssi, naaraan tavallisesti keltainen. \xc3\x84\xc3\xa4net ja laulu muistuttavat jonkin verran hippi\xc3\xa4ist\xc3\xa4. Kes\xc3\xa4inen nuori lintu on hailakan vihert\xc3\xa4v\xc3\xa4, ja silt\xc3\xa4 puuttuvat p\xc3\xa4\xc3\xa4n kirkkaat kuviot._NEWLINE_Lajista tunnetaan 4 alalajia: it\xc3\xa4inen ignicapillus ja l\xc3\xa4ntinen balearicus, sek\xc3\xa4 Kanariansaarilla ja Madeiralla esiintyv\xc3\xa4t alalajit. Madeiran alalaji on erotettu omaksi lajikseen madeiranhippi\xc3\xa4iseksi (Regulus madeirensis)_NEWLINE_Vanhoilla tulip\xc3\xa4\xc3\xa4hippi\xc3\xa4isill\xc3\xa4 on t\xc3\xa4ydellinen sulkasato kes\xc3\xa4ll\xc3\xa4. Syksyiset nuoret linnut ovat puvultaan kuluneempia kuin vanhat.\n_START_SECTION_\nEsiintyminen\n_START_PARAGRAPH_\nKeski- ja Etel\xc3\xa4 Eurooppa, Pohjois-Afrikka sek\xc3\xa4 Atlantin isot saaret. Euroopassa pesii 3\xe2\x80\x935 miljoonaa paria. Suomessa laji on tavattu 25 kertaa enimm\xc3\xa4kseen touko-kes\xc3\xa4kuussa. Ensihavainto tehtiin 19.12.1968\xe2\x80\x936.1.1969 Lemlandin L\xc3\xa5gsk\xc3\xa4rill\xc3\xa4, jossa tavattiin koiras. Laji on muuttolintu pohjoisimmissa osissa esiintymisaluetta, ja se muuttaa V\xc3\xa4limerenmaihin._NEWLINE_Ensimm\xc3\xa4inen Suomessa pesiv\xc3\xa4 lintu n\xc3\xa4htiin kes\xc3\xa4ll\xc3\xa4 2017. Viel\xc3\xa4 ei tiedet\xc3\xa4 pesiik\xc3\xb6 l\xc3\xb6ydettu koiraslintu lajikumppanin vai tavallisen hippi\xc3\xa4isnaaraan kanssa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPesii etup\xc3\xa4\xc3\xa4ss\xc3\xa4 lehti- ja sekametsiss\xc3\xa4, my\xc3\xb6s havumetsiss\xc3\xa4. Muuttoaikoina tavataan moninaisemmissa paikoissa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPes\xc3\xa4 sijaitsee puussa. Munia on 7\xe2\x80\x939, haudonta-aika 2 viikkoa ja pes\xc3\xa4poikasaika l\xc3\xa4hes 3 viikkoa.\n_START_SECTION_\nRavinto\n_START_PARAGRAPH_\nHy\xc3\xb6nteissy\xc3\xb6j\xc3\xa4, joka sy\xc3\xb6 my\xc3\xb6s h\xc3\xa4m\xc3\xa4h\xc3\xa4kkiel\xc3\xa4imi\xc3\xa4.'